Title: राष्ट्रेन्दु  शेषेन्द्र पर समावर्तन का एकाग्र
Description: राष्ट्रेन्दु  शेषेन्द्र पर समावर्तन का एकाग्र

समावर्तन के लिए यह अत्यंत शुभ प्रसंग है कि तेलुगु के महाकवि और राष्ट्रेन्दु स्व. शेषेन्द्र शर्मा के कृतित्व और व्यक्तित्व से उसके पाठक रूबरू होने जा रहे है।

शेषन्द्र जी के यशस्वी पुत्र श्री सात्यकि जी के माध्यम से ही उनके महाकाव्य 'मेरी धरती : मेरे लोग' का हिंदी अनुवाद (अनुवादक श्री ओंप्रकाश निर्मल) का द्वितीय संस्करण (अक्टूबर 2018) प्राप्त हुआ था। निश्चित ही यह एक अद्वितीय काव्य ग्रंथ है जो चमत्कृत तो करता ही है, काव्य सर्जकों को आईना दिखाता है, प्रेररित करता है और दीप स्तम्भ बन दिशा दर्शन भी करता है।

चूँकि यह हिंदी अनुवाद स्वयं शेषेन्द्र जी की देखरेख में पूर्ण हुआ था इसलिए यह कहा जाना चाहिए कि इसमें कविता का नया मुहावरा तैयार हुआ है। नई भाषा, नया तेवर और चिरपरिचित प्रसंगों/दृश्यों/मिथकों आदि को सर्वथा नवीन बिम्बों में अनुकूल शब्द दिए गए है। अपनी कई रचनाओं में शेषेन्द्र जी का निश्छल निःस्वार्थ राष्ट्रप्रेम उन्हें सही अर्थो में 'राष्ट्रेन्दु' निरूपित करता है यह अलग बात है कि उन्हें न तो ऐसी किसी उपाधि या पुरस्कार/सम्मान की अभिलाषा रही और अपेक्षा भी नहीं रही।

जहाँ तक उनकी काव्य सर्जना की बात है तो आत्मविश्वास और आत्माभिमान से भरी उनकी वाणी इस सत्य को उकेरती जाती है 'किंकियाता नहीं समुद्र/किसी के चरणों पर झुककर/नहीं जानती तूफान की आवाज/जी हुजूरी/सलाम नहीं करता पर्वत किसी को झुककर/संभवत: मैं धूल हूँ एक मुट्ठीभर/पर जब मैं उठाता हूँ कलम/तो होता है मुझमें उतना ही अहम जितना कि एक देश के फहरते ध्वज मे।" अपनी धरती और अपने लोगों से प्रेम करने वाले राष्ट्रकवि स्व. शेषन्द्र जी के समूचे काव्य व्यक्तित्व को नमन करते हुए हम आभारी हैं सात्यकि जी के जिन्होंने कविश्रेष्ठ शेषेन्द्र जी के कृतित्व को और व्यक्तित्व पर एकाग्र हेतु अपेक्षित सामग्री उपलब्ध करायी और हमारे पाठकों को लाभान्वित किया।

-         श्रीराम दवे

संपादक

समावर्तन : मासिक पत्रिका :  जनवरि 2019

http://samavartan.com/
Subjects: http://samavartan.com/, samavartan, Monthy Hindi Magazine
People: Seshendra Sharma